钦定古今图书集成/方舆汇编/职方典/第1079卷 > 兴化府山川考一 县志
## 钦定古今图书集成/方舆汇编/职方典/第1079卷 > 兴化府山川考一 县志

本府。〈莆田县附郭。〉

乌石山　一名麟山，在城西北隅，自太平山分脉而过。明洪武初，辟城，踞山之半，始在城内。上有东岩寺。山半有唐林氏先墓，墓前石笏拱立，环山苍郁，埤堄周遭，亦佳景也。有“左丞雨” 、“右丞雨” 二石刻。嘉靖初，知府朱衮构三峰亭，今圮。山麓多荔枝树。《宋志》载：莆田荔枝为天下第一，乌石荔枝又为莆田第一。宋郑伯玉、陈琪芳、方孝宁皆居近此。雅有诗名，时人汇其诗为一集，号《乌山三贤》。明布衣林兆恩有祠其下，为郡丞林应采留云阁、御史林铭几枕烟阁、东山草堂。距山之西数十武，有石嶐然，名“小柯山。” 正德间，知府柯英自乡柯山徙此。

凤山　在城中左厢。由梅峰分脉而来，永福寺在焉。山形甚隐，有石刻八天王塔。明四明丰学士熙以议礼谪戍镇海卫，过莆憩此，与方简肃良永、郑司马岳、林大理茂达共为山泽之游。石室山　在城西三里，僧涅槃旧隐于此，号伏虎岩。《钳记》云：“石室岩头，现时人多改变。” 《旧志》云：“山在府酉方，坎水沐浴之地，于天星为” 文曲，法不宜露。大略郡治龙弱虎强，此山太迫，郡治露则为害。上有浮屠九级，又有二石室、仙迹石、莲峰石。邑人提学陈伯献记。

太平山　：在城西一里。由鸡足峰过脉而生，莆邑主山也。康熙十五年，“海寇” 札营于此，沿山掘堑，深丈馀，周围数里，大伤龙脉。

北亭山　在城东北。宋时有将迎亭，今废。天马山　，在城西三里，自龟山发脉而来。其形腰陷，首昂如马。山之东麓，即凤凰山。

凤凰山　在城西南三里。旧名“南湖。” 梁陈间，邑儒郑露家于此，后以其地让浮屠。今广化寺中郑氏祠堂在焉。又普门庵、中藏庵，皆有唐御史黄滔祠，以滔尝读书于此。

浮芦山　，《前志》载，凤凰山中，支折而东，由涅槃台过，突起一阜，曰浮芦山。

棠坡山　：详见《里图》东埔内。

龟山　，此中部初入首山也。在城西二十里。山如龟形，盖合紫帽山尖，而形始见，产茶。《绍熙志》曰：“僧无了山行，遇六眸巨龟，蹑四小龟，俯首作礼者三，遂作庵于此，名其地曰龟洋山。前有六眸池。”

紫帽山　：与龟山相附著，而生。奇石崇耸，顶尖圆如帽，四时色紫。其西又有云峰、云平三山骈峙，人呼“三台山。”

云平山　：在云峰之西，亦名“紫云。”

小壶山　：由龟山而分，形类壶山而小。

新亭山　原名“石鼓山” ，由龟山紫帽、石门而来。天壶山　在县西四十里莒溪之南，上有天壶岩。

三仙山　在天壶山之前。

马齿山　：在龟山之北。

象山　在马齿山东北，金井泉在焉。

九华山　，此北部第一支，为城中之后屏山也。在城北五里。由兴化县崇仁里诸山发脉而来，至延寿溪止，九峰攒簇如莲花，故名。昔有陈仙隐此，亦名陈岩山。上有仙篆石，有粘蚝石。杨慎《丹铅录》云：“莆田陈岩山有自然仙篆，以纸摹，形类禹篆。” 并录宋正字方翥“虫文鸟篆” 二句，志异也。山高数百丈，距海七十里。蚝壳“何缘粘石上？” 又一异也。又有紫云岩、桃花坞、燕子洞。山之巅石洞广可数丈，旁有巨人迹，石茶灶、石棋枰存焉。琉璃院旧据岩侧，山之麓又有淘金井，深才二尺，泉甘而清，旧传陈仙淘金于此。

苦竹山　在九华山后，有苦竹院。

高阳山　《通志》作“果阳” ，在九华山西北，其山高大，由松岭过妙寂院前桥，入兴化县。

方山　在县西常泰里

畅山　亦曰跳山，此系罗星。《前志》谓“乌山一脉过绶溪，伏而复跳，起为圆桥” ，误矣。

浮山　，在紫霄东下五六里许。山侧悬崖挂瀑，有智泉、钟潭之胜，而莹清幽洁，更非凡境。石上

有无名氏诗

尖山　由崇仁里诸山延迤而来。在众山中，尖如卓笔，亦呼“高山。”

崇圣山　下有“崇圣院” ，由尖山而来，太和陂水道其东。

福平山　一名北平山。由尖山发脉而来，至北螺村止。唐四门博士欧阳詹别墅在焉。按詹与林蕴同读书，后詹在蜀有寄蕴诗。按《宋志》，蕴初居山之北螺村，后徙澄渚。今福平山有林氏九侯墓在焉。墓前为积翠庵，左为凤林寺，有连理甘棠、赤松，棫朴抱之，其大数十围。邑人知府林鸣盛刻石曰：“三寿作朋。”

三山　突起平田中，亦由尖山发脉。《宋志》作烽火山，今呼三山。

澄渚山　自三山分脉而来，本作“陈渚。” 《宋志》“林蕴徙自北螺村，就乡人陈暄市地，因改澄渚。” 旧有梯云斋。

囊山　山形如悬囊，故名。脉自澳岭联络而来，上有慈寿院，唐异僧黄涅槃塔在焉。山之巅有辟支岩。按《宋碑》：涅槃中和间隐此，趺坐不食，行随两虎，九座见之，曰：此辟支佛也，故名。岩虚敞，可容数榻，旁有八小石负之，玲珑如窗棂。棐几间有小窍径寸，时产异香，樵者间得之。前有二巨石，对峙如门，右有石，高广可五丈，因创为药炉茗碾。下稍平处，有石坦可八尺，卧草间。黄卷山　自九峰山迤逦而东五里为此山。产火山，早荔为莆中冠。唐校书黄璞自三山移居于此。黄巢兵入闽，焚荡室庐，至璞居，曰：“此儒者家” ，灭炬而过。

佛日山　在囊山东三里，高耸与囊山并峙。山之麓为圣寿寺，有“圣寿塘” 遗址，今为放生池。双鱼山　在迎仙港上，下为子鱼潭。

香山　一名凫山，与灵峰相对，有古刻“妙高峰” 三字。又有金鸡玉犬石。有天然井在石盘中，方广丈馀，泉极清冽，号香泉。又有啸月台、九仙岩诸胜，详见《寺观》香山岩。

戴帽山　在迎仙桥之西北，与福清接界。上有鸲鹆岩，旧传“地暖，鸲鹆栖焉。”

驷马山　山之址有驷马桥，故名。

东山　在故兴化县西，旁有仙岩，甚幽胜，其山多异产，山之麓曰“仙乡。”

芗林山　在新县南，有芗林寺。郑夹漈樵与从兄厚读书处。有修史堂、幻住庵、“通游” 、“宴寂” 二阁。陈正献、龚庄敏、林艾轩皆尝登焉。

百丈山　在新县东。唐会昌中，僧崇演避地辟谷于此。山极幽致，延袤百里，上有六岩，一曰客厅，二曰“古仙” ，三曰石塔，四曰石伞，五曰石楼，六曰“重元。” 千奇万状，穷目力不可尽。

大帽山　在长寿峰西北，状如席帽。其下有爵山，南有大湖坑、石门、马尾漈、绿榕桥。

祺山　在新县西南。山有五奇，一曰仙掌峰，二曰文笔峰，三曰香炉峰，四曰仙人峰，五曰“出风穴。” 处士陈易、左司林迪及方公衮皆有题咏。唐枢密副使詹万锺故居。

西台山　在祺山旁。有瀑水高挂三十尺，潴为小潭，馀流潺潺鸣石间，有石如室，深广一二丈。相传五代时有隐者居此，地炉尚存。

蒋山　在新县北。其山磅礡广袤，石上有巨人迹，石棋枰。又有石泉，下接溪桥。宋方氏作“蒋山堂其麓。”

石梯山　，此南部入首第一山也。自仙游九座山发脉，历南乡梅岭诸山而来。由此出为南部诸山。其山盘礡峭拔，高千馀仞。上有建福禅寺，绝顶有香炉岩，南望海潮，如在脚下。莆诸山产茶，龟山第一，此为第二。

浮山　：自石梯山发脉，南行分至海边为山小而圆秀。元时有陈绍叔者居此，制璿玑玉衡以测乾象，因号曰“小天。”

将军山　一名“将军岩。” 在濑溪上。其山自长岭而来，上有广福院。

汤亭山　：此山与紫帽山对。

鼓角山　在南曰白沙之南，由石梯而生。盖壶山之来脉数峰，高出天表，即鼓角山也。自锦亭南望，风景宛然。鼓山在九龙山之南，其形如鼓。九龙山在北，自南观之，则尖耸如角。二山合看，《鼓角》较明。

九龙山　、鼓角山北行至溪潭，截然而止，分为九条，故曰“九龙。”

《木兰山　》，其下有《木兰溪》。

横山　由鼓角山过宝胜，再起为云洞山。由云洞出为龙泉山。横抽一枝绕其前，为“上横山。” 在

南隔溪有小山曰下横山，在北乃罗星也。《前志》以为开渠凿断，误矣。

香山　在上横山。山脉自鼓角山过云洞，分为此山。钱女赴水，尸浮山下香七日，因名。民立庙曰“香山宫” ，为罗汉出洞形。每风雨夕，隐隐见二灯自山往木兰，故老相传为四娘巡陂，云王仓山　。其山由深渎诸山发脉东行，势长而形狭，亦起峰峦。林少保俊先墓在焉，改名“云庄” ，晚以自号。

莲峰山　在壶山南。小山叠出，状如莲花。壶公山　在城南二十里，由九座石梯而来，蟠踞数十里，其高千仞，如正人端士，垂绅搢笏而立，盖郡之朝山也。与府龙分支三四百里，至此结为悬天盖，特朝郡治。按《九域志》：昔有隐者遇老人于绝顶，见宫阙台殿，似非人间，曰“此壶中日月也，故名。” 《前志》谓：古有陈、胡二仙，陈隐北山呼陈岩，胡隐南山呼胡公，后人改胡为“壶。” 相传朱晦翁赴同安簿过此，谓莆田多人物，乃此公作怪古谶：“水绕壶公山，此时正好看。” 比事云：自木兰陂成疏渠，引流南绕壶山，而族望益显。按：壶山自石梯过莲峰山，旧有莲峰院，大断矗起。先为灵云岩，乃妙应静室，所谓虎丘岩、盘陀石，法流泉，濯缨沼、石壁峰、碧汉湾，皆灵云左右景也。李习之云：“凡山居以怪石奇峰，走泉深潭，老木，佳草新花，视远为幽。” 著作徐师仁谓：“虎丘岩殆兼此景。” 循灵云而南，有西云岩、中和院、南泉岩、灵从岩上至绝顶，两峰相附而平。南向稍下为真净岩。北向自绝顶陡险而下数百步，为龙王庙。石屋深广未及丈，有洪武十三年祈雨碑在焉。蟹井在其中，无井也，惟庙后石壁有湿泉，掘地及尺，便有泉出，潮长则满，潮退则涸，气与海通，即所谓蟹眼泉也。《宋志》谓石穴中有双蟹，旱岁见蟹，即可得雨，误矣。西数武有泉岳蒙泉，正镌“仁泉” 二大字，乃莆阳第一泉也。旁有日观庵址，昔人观日出处，下为潮海院废基，至山腰为白云院。宋陆秀夫扶二帝南行，宿此一夕。院后涧中有郭沧洲旧隐基，从白云西上数里，山石皆红，有石刻大字曰：“红石。” 岭上里许，至巅有壶洞，为胡公修炼处。更西下为风泽洞，旧有居民曰范宅。宝胜、太平、西平、灵鹫、中峰诸院在其西，石泉、翠峰在其东南，竹峰在其西北。旧传壶山八面，计十八院，三十六岩，今唯白云、中和再建，馀俱无一存者。《前志》载有柏花石。宋彭乘《墨客挥犀》载“壶山有柏一株，长数尺，半化为石，半犹是坚木。蔡君谟见而异焉，因运置私第。” 城山　，黄石，主山也。由壶公发脉，东北行特起。